text: AB fik point mod Horsens
  20 april 2014 kl. 14.31
  Det hele endte som det begyndte, da AC Horsens og AB søndag eftermiddag spillede 0-0 i Horsens.
  Horsens havde bolden mest, men ind ville den ikke, også endte det hele som en fuser, da AB i dag gæstede CASA Arena Horsens.
  Det begynder at spidse til i både top og bund af 1.division. AC Horsens havde inden dagens kamp brug for en sejr for at lægge tryk på de øvrige tophold, mens AB omvendt kæmper en hård kamp mod nedrykningen nederst i ligaen. I det lys må AB-lejren efter dagens pointdeling være mest tilfredse.
  Også på trods af at de grønne- og hvidblusede havde en kæmpe chance i to minutters overtid. En chance som Lasse Heinze, trods meget lidt arbejde i løbet af kampens første 92 minutter, flot fik reddet. I løbet af kampen lurede AB mest på omstillingerne, mens AC Horsens forsøgte at lægge tryk på akademikerne, men den sidste skarphed manglede altså for den gule fare.
  Derfor ender en lidt sløj affære 0-0 i Horsens.
  Næste kamp for Johnny Mølbys tropper er næste søndag, når Horsens invitere til topkamp mod Silkeborg.
  